Úradný vestník L 258 , 10/10/2003 S. 0035 - 0036



Rozhodnutie Komisie z 9. októbra 2003, o zriadení Európskej poradnej skupiny spotrebiteľov (2003/709/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže: (1) V rámci ochrany spotrebiteľa podľa článku 153 Zmluvy je vhodné, aby sa Komisia radila so spotrebiteľmi o problémoch týkajúcich sa ochrany ich záujmov na úrovni spoločenstva. (2) Od roku 1973 je Komisii nápomocné fórum vytvorené na tento účel po sebe idúcimi rozhodnutiami, pričom najnovšie je rozhodnutie Komisie 2000/323/ES zo 4. mája 2000, ktorým sa zriaďuje výbor spotrebiteľov [1]. (3) Uvedené rozhodnutie je potrebné prispôsobiť vývoju politického a právneho rámca, aby sa zohľadnilo pristúpenie nových členských štátov, ako aj potreba harmonizovať definície organizácií spotrebiteľov s definíciami, ktoré sa používajú v ostatných právnych predpisoch spoločenstva. Zároveň by sa mala ustanoviť možnosť asociovať predstaviteľov ostatných organizácií. Popritom by sa mal v súlade s pravidlami o vytváraní výborov [2] súčasný Výbor spotrebiteľov premenovať na "Európsku poradnú skupinu spotrebiteľov". (4) Ďalej je vhodné zvýšiť priehľadnosť účinnosti fungovania tejto skupiny, najmä úpravou postupu nominácie kandidátov, ustanovením, že funkčné obdobie členov zastupujúcich vnútroštátne organizácie spotrebiteľov sa môže obnoviť iba raz, zvolením účinných mechanizmov podávania správ a zabezpečením prijatia rokovacieho poriadku skupiny. (5) Vzhľadom na značnú rozsiahlosť zmien a doplnení je potrebné rozhodnutie 2000/323/ES nahradiť v záujme jasnosti, ROZHODLA TAKTO: Článok 1 1. Komisia týmto zriaďuje Európsku poradnú skupinu spotrebiteľov, ďalej len "skupina". 2. Komisia sa môže radiť so skupinou o všetkých problémoch týkajúcich sa ochrany záujmov spotrebiteľa na úrovni spoločenstva. Článok 2 1. Skupina sa skladá z: a) jedného člena zastupujúceho vnútroštátne organizácie spotrebiteľov z každého členského štátu; b) jedného člena z každej európskej organizácie spotrebiteľov. 2. Na účely tohto rozhodnutia termín "vnútroštátne organizácie spotrebiteľov" znamená organizácie spotrebiteľov, ktoré v súlade s vnútroštátnymi pravidlami a praxou zastupujú spotrebiteľov a vyvíjajú činnosť na vnútroštátnej úrovni. 3. Na účely tohto rozhodnutia termín "európske organizácie spotrebiteľov" znamená organizácie spotrebiteľov, ktoré spĺňajú jedno z týchto dvoch súborov kritérií: a) 1. musia byť mimovládne, neziskové, nezávislé na priemyselnom odvetví, obchodných a podnikateľských alebo iných konfliktných záujmoch a ich prvoradými cieľmi a aktivitami musí byť podpora a ochrana zdravia, bezpečnosti a hospodárskych záujmov spotrebiteľov v spoločenstve a 2. musia mať poverenie zastupovať záujmy spotrebiteľov na úrovni spoločenstva vnútroštátnymi organizáciami spotrebiteľov v najmenej polovici členských štátov, ktoré v súlade s vnútroštátnymi pravidlami alebo praxou zastupujú spotrebiteľov a vyvíjajú činnosť na regionálnej alebo vnútroštátnej úrovni a 3. musia poskytnúť Komisii uspokojivú správu o členstve, interných predpisoch a pravidlách a zdrojoch financovania alebo b) 1. musia byť mimovládne, neziskové, nezávislé na priemyselnom odvetví, obchodných a podnikateľských alebo iných konfliktných záujmoch a ich prvoradými cieľmi a aktivitami musí byť zastupovať záujmov spotrebiteľov v normalizačnom procese na úrovni spoločenstva a 2. musia mať poverenie najmenej v dvoch tretinách členských štátov zastupovať záujmy spotrebiteľov na úrovni spoločenstva - od subjektov, ktoré v súlade s vnútroštátnymi pravidlami alebo praxou zastupujú spotrebiteľské organizácie v členských štátoch, alebo - pri neexistencii takýchto subjektov, od vnútroštátnych organizácií spotrebiteľov v členských štátoch, ktoré v súlade s vnútroštátnymi pravidlami a praxou zastupujú spotrebiteľov a vyvíjajú činnosť na vnútroštátnej úrovni. Článok 3 1. Členov skupiny, ktorí zastupujú vnútroštátne organizácie spotrebiteľov, vymenúva Komisia na návrh vnútroštátnych subjektov zastupujúcich organizácie spotrebiteľov zriadených členskými štátmi, ak v nich existujú, alebo na návrh príslušných vnútroštátnych orgánov. 2. Členov, ktorí zastupujú európske organizácie spotrebiteľov, vymenúva Komisia na návrh európskych organizácií spotrebiteľov. 3. Náhradníci členov skupiny sú menovaní v rovnakom počte a za rovnakých podmienok ako členovia. Náhradník automaticky zastupuje člena, ktorý je neprítomný alebo ktorému k účasti bránia prekážky. 4. Komisia na účely informovania uverejní zoznam členov a náhradníkov v sérii C Úradného vestníka Európskej únie. Článok 4 Funkčné obdobie členov je trojročné a je obnoviteľné, pričom funkčné obdobie členov zastupujúcich vnútroštátne organizácie spotrebiteľov je obnoviteľné iba raz, v súlade s postupom ustanoveným v článku 3. Na konci trojročného obdobia zostávajú členovia vo funkcii až do zabezpečenia ich náhrady alebo až do obnovenia ich mandátu. Trojročné funkčné obdobie členov predčasne zaniká ich vzdaním sa funkcie, odchodom do dôchodku alebo úmrtím. Mandát sa môže ukončiť aj v prípade, že organizácia, subjekt alebo orgány, ktoré ich navrhli za kandidátov, požiadajú o ich výmenu. V takom prípade sa výmena týka zvyšku trojročného funkčného obdobia a prebieha v súlade s postupom ustanoveným v článku 3. Článok 5 Z členstva nevzniká nárok na odmenu. Článok 6 1. Skupina môže na návrh Komisie prizvať zástupcov ostatných organizácií, ktorých jedným z hlavných cieľov je podpora záujmov spotrebiteľov a ktorí na tento účel aktívne pracujú na európskej úrovni, aby sa na práci skupiny zúčastnili. 2. Skupina môže prizvať ktorúkoľvek osobu, ktorá má osobitnú znaleckú spôsobilosť pre niektorý z bodov jej programu, aby sa zúčastnila na jej práci ako znalec. Článok 7 1. Skupina zasadá formou a podľa harmonogramu, ktoré určí Komisia. Zasadnutiam skupiny predsedá zástupca Komisie. Komisia poskytuje skupine sekretariát a organizuje jej prácu. 2. Rokovania skupiny sú založené na žiadostiach o stanovisko predkladaných Komisiou. Ak Komisia požiada o stanovisko, môže stanoviť lehotu, v ktorej stanovisko má byť doručené. 3. Skupina prijme svoj vlastný rokovací poriadok na základe návrhov Komisie. 4. Členovia skupiny zastupujúci vnútroštátne organizácie spotrebiteľov informujú združenia, ktoré zastupujú, a radia sa s nimi. Každý člen si zvolí účinný mechanizmus podávania správ na systematické informovanie všetkých organizácií spotrebiteľov na vnútroštátnej úrovni o práci skupiny a ako protihodnotu poskytne stanoviská týchto organizácií skupine. 5. Skupina predkladá správu o svojej činnosti zhromaždeniu organizácií spotrebiteľov, ktoré každoročne zvoláva Komisia. Článok 8 Bez toho, aby bol dotknutý článok 287 Zmluvy, členovia a náhradníci nezverejňujú informácie, ktoré získavajú pri svojej práci v skupine alebo v jej pracovných tímoch, ak im Komisia oznámi, že požadované stanovisko alebo nastolená otázka sú dôverného charakteru. Článok 9 Rozhodnutie 2000/323/ES sa zrušuje. V Bruseli 9. októbra 2003 Za Komisiu David Byrne člen Komisie [1] Ú. v. ES L 111, 9.5.2000, s. 30. [2] Rozhodnutie Komisie 1999/468/ES z 28. júna 1999 (Ú. v. ES L 184, 17.7.1999, s. 23); rozhodnutie Komisie z 24. júla 2000, SEC(2000) 1230 --------------------------------------------------